23.5.2022
A.2.3.
ET
Euroopa Liidu Teataja
L 144/309
Tüüpilise organisatsiooni määratlus Tehniline sekretariaat töötab välja ELi turul tegutseva ja asjaomasesse sektorisse kuuluva tüüpilise organisatsiooni mudeli.
Tüüpiline organisatsioon kajastab OEFSRi väljatöötamise ajal valitsevat olukorda.
See tähendab näiteks, et välja jäetakse tulevased tehnoloogiad, tulevased transpordistsenaariumid või tulevased olelusringi lõpu käitlusviisid.
Kasutatavad andmed kajastavad realistlikke turu keskmisi näitajaid ja on kõige värskemad (eriti kiiresti arenevate tehnoloogiatoodete puhul).
Tuleb vältida konservatiivseid väärtusi või hinnanguid.
Tüüpiline organisatsioon võib olla reaalne või virtuaalne (väljamõeldud).
Virtuaalne organisatsioon tuleks arvutada kõigi vastavasse sektorisse või alamsektorisse kuuluvate olemasolevate tehnoloogiate/ tootmisprotsesside/organisatsiooniliikide Euroopa turu keskmise müügiga kaalutud näitajate põhjal.
Põhjendatud juhtudel võib kasutada muid kaale.
Tüüpilise organisatsiooni kindlaksmääramisel on oht, et erinevad tehnoloogiad, mille turuosad on väga erinevad, lähevad segamini ja suhteliselt väikese turuosaga tehnoloogiad võivad jääda tähelepanuta.
Sellisel juhul peab tehniline sekretariaat lisama tüüpilise organisatsiooni määratlusse puuduvad tehnoloogiad/ tootmisprotsessid/organisatsiooniliigid (kui need kuuluvad kohaldamisalasse) või esitama kirjaliku põhjenduse, kui see ei ole tehniliselt võimalik.
Tüüpiline organisatsioon on tüüpilise organisatsiooni OEF-uuringu (OEF-RO) aluseks.
Punktis A.3.1 selgitatakse, millal tuleb sektorite ja alamsektorite jaoks välja töötada tüüpiline organisatsioon.
Tehniline sekretariaat annab teavet kõigi etappide kohta, mis on tüüpilise organisatsiooni „mudeli“ määratlemisel läbitud, ja esitab kogutud teabe OEFSRi lisas.
Tehniline sekretariaat võtab vajaduse korral kõige sobivamaid meetmeid andmete konfidentsiaalsuse säilitamiseks.
A.2.4.
Tüüpilise organisatsiooni esimene OEF-uuring Iga tüüpilise organisatsiooni kohta tehakse esimene organisatsiooni keskkonnajalajälje uuring (esimene OEF-RO).
Esimese OEF-RO eesmärk on teha kindlaks: 1. kõige olulisemad mõjukategooriad; 2. kõige olulisemad olelusringi etapid, protsessid ja lihtvood; 3. andmevajadused, andmekogumistoimingud ja andmekvaliteedi nõuded.
Tüüpilise organisatsiooni mudeli esimese OEF-RO-uuringu viib läbi tehniline sekretariaat.
Kättesaadavate andmete puudumine ja väike turuosa ei tohi põhjustada tehnoloogia või tootmisprotsesside väljajätmist.
Tehniline sekretariaat kasutab OEF-RO-uuringus keskkonnajalajälje leidmise nõuetele vastavaid andmestikke, kui need on kättesaadavad.
Selliste andmestike puudumise korral järgitakse eelistuse järjekorras järgmist menetlust: 1. kui on võimalik leida keskkonnajalajälje leidmise nõuetele vastavad asendusandmed, kasutatakse neid; 2. kui asendusandmetena saab kasutada ILCD-ELi nõuetele vastavat andmestikku; tuleb seda kasutada, kuid seda ei lisata OEFSRi esimeses projektis esitatud standardandmestike loetellu.
Asendusandmestikku mainitakse OEFSRi esimese projekti piiravate tegurite loetelus järgmise tekstiga: „Seda andmestikku on kasutatud asendusandmetena üksnes esimeses OEF-RO-uuringus.
OEFSRi esimese projekti testimiseks toetavat uuringut teostav ettevõte kohaldab siiski keskkonnajalajälje leidmise nõuetele vastavat andmestikku, kui see on kättesaadav (järgides punktis A.4.4.2 sätestatud eeskirju selle kohta, milliseid andmestikke tuleb kasutada).
Kui see ei ole kättesaadav, kasutab ettevõte sama asendusandmestikku, mida kasutati esimese OEF-RO-uuringu arvutustes.“ 3.
Kui ühtegi keskkonnajalajälje leidmise nõuetele vastavat andmestikku või ILCD-EL nõuetele vastavat andmestikku ei ole võimalik leida, võib kasutada muud andmestikku.
Esimeses OEF-RO-uuringus ei ole lubatud kohaldada protsesside, keskkonda viidava heite ja keskkonnares­ sursside suhtes arvestamiskünnist.
Hõlmatud peavad olema kõik olelusringi etapid ja protsessid (sealhulgas kapitalikaubad).
Siiski võib välja jätta sellised tegevused nagu töötajate pendelränne, sööklad tootmiskohtades, kulumaterjalid, mis ei ole otseselt seotud tootmisprotsessidega, turunduse, ärireisid ning teadus- ja arendustegevuse.
Künnised võib lisada alles OEFSRi lõppversiooni III lisas ja käesolevas lisas esitatud eeskirjade alusel.